mteb/NusaParagraphTopicClassification huggingface dataset:
Omah adat nang Jogja iku jenenge Rumah Joglo. Omah Joglo iki sakjane akeh banget didapati nang sekitaran Jogja. Cuma nek awakmu kepingin ndelok bentukane Omah Joglo sing otentik, salah sijine iku onok nang njero area Kraton Yogyakarta. Nek awakmu penasaran, ituti rute iki ae. Berangkat teko Malioboro Jogja, mlaku nang arah kidul nang jalan Malioboro. Terus ae mlaku nang jalan Jend. Ahmad Yani dan engkok bakal ngelewati Toko Djoen nang kiwo dalan. Mbari ngono terus lurus ae nang jalan Pangurakan. Sekitar 170 meteran mbari ngono belok nengen nang jalan Alun-alun Utara. Ket adoh, bakal ketok rupane Kraton Yogyakarta sing ruame banget.
Jaman cilik, aku diajari lagu anak-anak daerah sing judule "Menthog" karo bapakku. Lagu kuwi nyeritakake babagan cara mlaku menthog sing lucu lan megal-megol lan ngisin-isini. Lagu iki nggemesake amarga marai bocah cilik seneng lan bisa ngerti carane menthog mlaku. Ning lagu kuwi, menthog diceritakake kewan sing males lan penak-penak turu. Jare bapakku, aku ora oleh niru tingkahe menthog sing males-malesan lan mung ngethok yen ana perlune. Asline lagu iki apik amarga ngajari dadi wong sing produktif lan ora mung turu lan mlaku kaya menthog. Banjur lagu kuwi uga dirungokake karo adekku. Nanging jarene ora apik amarga kalah karo lagu-lagu jaman saiki.
Banjir kuwi bisa dadi bencana alam sing uga ana unsur campur tangan saka menungsa. Banjir iki amarga debit air sing dhuwur amarga udan gede, sumber banyu sing mundhak akeh, lan uga bisa amarga gelombang pasang. Nanging pencegahan lan penyebab kuwi sing kudune dipikirake karo menungsa, kaya misal ora mbuwang sampah ning kali lan saluran banyu, kerep ngeresiki saluran banyu saka tanduran liar, lan uga nyegah pendangkalan banyu kali. Banjir rob kuwi uga bisa ditangani nganggo beton pemecah ombak utawa mbangun bendungan. Kamangka, menungsa iki kudune luwih milih nyegak tinimbang kena bencana ning panggonane langsung amarga bakale luwih ruwet lan marai stres.
Ekskul iku kegiatan sing dimeloki arek sekolah ndek luar kegiatan akademis tapi sek ndek lingkup sekolah e iku mau. Kadangan nek tak delok, onok tipe arek sekolah sing semangat pol gawe melu ekskul. Hal iku mergo ekskul sing dimeloki termasuk dadi hobine. Kabeh uwong iku pasti seneng lah nek ngelakoni hobine, gak onok sing gak seneng malah. Cuma kadangan, arek iku mau terlalu fokus ambek kegiatan ekskul e sampe ngabaino kemampuan akademis e. Padahal kate yaopo yaopo, arek sekolah iku kudu isok mertahano nilai akademis e ben isok naik kelas. Nek arek iku terlalu fokus karo ekskul e, isok isok nilaine dadi anjlok kabeh. Dadi gawe awakmu sing nduwe anak, awasi, ojok sampe de’e terlalu fokus ambek ekskul e dan marakno nilai akademis e dadi anjlok.
Aku tau diskusi dowo banget ambek mamaku pas mbahas tentang ajaran agama. Topik sing marai diskusiku dadi dowo banget iku warisan. Nek bagi wong awam, warisan teko uwong sing meninggal yo garek dibagi-bagino ngono ae. Nek nang islam, gak isok langsung koyok ngono. Onok tata carane gawe bagino harta warisan nang anak turune sing wes diatur ambek Allah SWT lewat kitab Al-Qur’an. Pembagiane pun yo wes detail banget, dan iku kabeh gak isok diganggu gugat. Contohe pas bapak meninggal, anak lanang entok ½, terus anak wedok entok ¼. Engkok nek ibu sing meninggal, aturane bedo maneh. Nek sing meninggal anak yo engko bakalan bedo maneh. Makane warisan iki dadi materi ajaran agama sing diskusine paling dowo dan paling tak iling.
Omah e wayan iki onok ning Bali. wayan yo kelebu wong hindu. dino iki sekolah e wayan prei amarga saiki onok dino galungan . wayan ngewangi ibun e nggawe sesajen diewangi karo mas e wayan. ibun e nggawe pirang pirang sesajen dadine ora isok yen nggawe dewe kudu onok sing ngewangi. marine nggawe sesajen wayan ngewangi ibune masak masak gawe wayan lan dulur dulur e. sak marine masak wayan langsung sembahyang nak pura e karo keluargane . saben galungan mesti wayan atine bungah nemen amarga sekolahan e prei lan wayan isok ngelumpuk karo dulur dulur sing ora tau kepetuk suwe.
Manungsa kadhang dadi makhluk sing palinh serakah. Apa maneh nalika hubungan karo jabatan lan dhuwit. Ora sithik wong sing terlena amarga kepincut karo jabatan sing dukur lan dhuwit sing akeh. Akeh banget kasus korupsi wiwit sing nominale sithik nganti sing nominale gedhe banget. Wong sing seneng korupsi ngono iku wis ora iling lan ora wedi karo Gusti. Wong korupsi uga bisa kasebut wong nyolong amarga dheweke nyolong hak utawa dhuwite wong liya. Ning Indonesia wis ora kaitung pira jumlahe wong sing korupsi. Mula, ayo padha njaga ati lan awak supaya ora keblasuk ana ing tindak ala korupsi lan tansah njaluk ning Gusti supaya dilindungi.
Salah siji crita sing diriwayatke babagan sahabat nabi yaiku crita Umar bin Khattab pas dadi khalifah ke-2. Umar bin Khattab iki sahabat nabi sing terkenal paling teges lan uga oleh julukan pedange Nabi Muhammad amarga ngelindungi nabi lan keluwargane. Ing sawijing dina, Umar bin Khattab lagi mlaku ning tengah wengi. Umar bin Khattab mampir ning salah sawijining omah amarga krungu swarane bocah nangis keluwen, ibune mung bisa nggodhog watu amarga ora duwe gandum kanggo mangan. Rampung kuwi Umar bin Khattab nangis amarga ngerasa ora bisa ngopeni rakyate. Banjur Umar njupuk gandum ning lumbung lan nyedekahake marang keluwarga sung keluwen kuwi.
Tokoh adhat yaiku wong kang nduweni amanat lan jabatan ing salah sijining tatanan kang ana ing salah sijining wewengkon. Amanat utawa tugas kang kudu disunggi dening tokoh adhat yaiku mimpin pakurmatan adhat, mertahanake tata cara gesange kanthi adhat kang bener, njelasake lan nurunake filosofi uga aji kang ana ing adhat. Wong-wong kang kalebu jinise tokoh adhat yaiku pangarep suku, pangarep adhat, aktivis marang budaya lan tradhisi, juru kunci, lan seniman budaya ing salah sijining wewengkon. Tokoh adhat iki saben wayah pesthine ana. Ananging amanah orane iku sing ora ngerti. Kamangka kui, tugase masarakat milih sing bener ben ora salah kedaden. Aja ngasi ganti tokoh pangarep malah ilang adhate. Iling pokok sing paling ngerti kepiye adhat lan tatanan kang ana ing kana.
Aku nduwe konco sing jenenge Bambang. De’e iki sueneng banget dolen bal-balan. Awale iku teko jenenge de’e iki seneng dipadakno karo atlet sing jenenge Bambang Pamungkas. Pas de’e nggolek sopo Bambang Pamungkas iku, de’e malah dadi tertarik. Dan teko kono, de’e dadi seneng bal-balan. Awale Bambang iki mek asal-asalan tok dolen bal-balan iki. Batine dolen ngene iku gawe seneng-senengan ae. Tapi ndelok sosok Bambang Pamungkas sing isok sampe juara mergo bal-balan tok, koncoku iki dadi termotivasi. Akhire de’e mesti melu ben onok lomba futsal nang ndi ae. Teko kono, de’e dadi langganan perwakilan sekolah sisan gawe melu lomba futsal nang perlombaan sak nasional.
Ana sing ngomong yen tuku oleh-oleh ning Bringharjo kuwi larang amarga regane dipadhakake karo rega wisawatan saka njaba Jogja. Nanging omongan iki bisa dibantah yen pinter lan ngerti cara belanja sing bener ning Bringharjo. Pedagang Bringharjo iki sajane yen ngewenehi rega ya bisa ditawar sing penting naware pinter lan ora langsung motong akeh, umpamane tuku batik ya ora oleh nawar kanthi separone. Kaping pindhone yaiku yen bisa nawar nganggo basa Jawa krama, bakal diweneri luwih murah lan dipadakake karo warga lokal. Banjur kaping telu yaiku dadi langganan ning salah sawijine toko ben oleh potongan rego utawa tuku grosiran utawa langsung akeh.
Gunung Bromo kuwi salah sawijine gunung kang ngadek ning Jawa Timur lan diapit kabupaten-kabupaten kaya Probolinggo, Malang, Pasuruan, lan Lumajang. Gunung iki dhuwure 2.329 meter. Gunung iki dadi sejalur karo Semeru lan tengger, mula jalur wisatane arane BTS utawa jalur Bromo, Tengger, Semeru. Gunung Bromo iki kalebu jenis gunung sing pasif. Kamangka kuwi akeh wisatawan sing adoh saka njaba kutha lan manca negara ngunjungi Bromo lan pengen ndelok wisata sing wis rame diomongke. Ning gunung iki ana suku asli yaiku suku tengger sing nganggep Gunung iki suci. Sak liyane wisata alam, turis uga bisa ndelok upacara adat sing diadakake ning Bromo iki.
Awak dhewe sebagai bakul kui ora iso ngindari seko komplenan wong sing tuku. Kui wis dadi resikone awak dhewe. Nompo klomplenan kui ora mung langsung neng toko wae, nanging uga neng internet. Nompo komplenan neng internet kui rodo bedo. Supoyo iso nompo lan golek solusi seko kui, ono beberapa hal sing iso awak dhewe lakoke. Sing kesiji, awak dhewe kudu sabar. Yen durung yakin opo sing perlu awak dhewe omongi, awak dhewe iso nunda disik. Opo meneh kui komplenane seko pesan teks utowo ditulis neng kolom komentar. Sing keloro, awak dhewe kudu nganggo boso sing sopan lan formal. Sing ketelu, yen awak dhewe kudu ngomong, awak dhewe kudu nganggo nada bicara sing alus lan sopan.
Bulan Ramadan, 10 dino sadurunge riroyo, kaluargaku mesthi gawe kue kering. Biasane kue sing digawe kui kastengel, nastar, karo putri salju. Nek isih ono wektu lan bahane ditambah kue Coco Crunch utowo Corn Flakes. Taun iki aku iso bantu ngewangi. Mergo isih pemula, aku diwehi gawean sing gampang-gampang. Sing pisan aku ngalusi gulo pasir nganggo blender. Ben asile luwih alus, gulo sing wis diblender kudu disaring meneh. Terus aku delok budheku ngecampur adonane. Dudu aku sing nyampur mergo wedi gawe kesalahan. Aku ngebantu nyetaki kuene. Kue sing tak cetak kui kastengel. Bar dicetak, kuene kui diolesi kuning telor banjur ditaburi parutan keju.
Nek ditakoni podo rajin ngaji opo igak, yo akeh ae sing bakal ngomong rajin. Tapi pas ditakon paham gak ambek opo sing mbari mbok woco pas ngaji, pasti roto-roto podo kicep. Hal iku mergo roto-roto wong ngaji mek asal ngaji tok, tanpa eroh opo arti ambek maknane. Mbasio ta Al-Qur’an sing dinggo iku sing terjemahan, tetep bakal lali diwoco, pokok ngaji ngono ae. Dadi gawe dulur-dulur muslimku, nek ngaji iku ojok lali artine diwoco sisan yo. Moso iyo rek awakmu ngaji sampe engkok awakmu mati gak eroh arti teko Al-Qur’an iku mau. Kan podo ae sia-sia nek koyok ngono carane.
Tahun iki aku ambek koncoku isek tetep ora iso muleh kanggo ngerayakno idul adha sing biasane dadi upacara rutin wong islam nang ulan Besar utowo dzulhijah. Jarene koncoku, ancene nag idul adha iku enak nek nang omah iso nyate bareng konco-konco sing nang omah. Tapi nag jareku sih podo wae soale nang kampungku bocah-bocah yo ora ono sing nang omah. Kabeh podo budal nang kota. Lah sing jenenge idul adha iku enake awak dewek kabeh iku biasane oleh daging gratis nag gelem budal nang masjid utowo mushola sing nyembelih daging korban. Tapi iku yo dorong karuan oleh soale kadang masjid iku ngutamakno warga sing sekitar masjid.
Wong sing dadi usaha iku roto-roto ora langsung gede ambek duwe kantor sing gedene pol. Kabeh iku di awiti teko nol ben ngerti carane nyambut gawene wong iku maeng. Nah sing kudu dieroi teko wong pengusaha iku sing awitan yoiku kudu wani ambek kendel, mental sing siji iki ancene rodok abot soale sing jenengen wong kendel iku ancene ora mok angger budal tapi kudu wani ngadepi sembarang kalir awit teko resiko usahae sampek liyan-liyane sing engko bakal kedaden. Terus kudu telaten, nah telaten iki biasane ora kaebh wong iku duwe roso ngeneki soale ancene angel golek sing koyok ngeneti. Mangkane wong usaha iku kudu duwe sing jenenge telaten.
Malem minggo wingi, aku ono latian joged neng kampus. Latiane tekan jam 9 wengi. Pas meh bali, aku delok langit wes mulai mendung. Wedi kodanan, aku cepet-cepet bali. Dilalahe neng tengah dalan malah udan. Pas banget wengi kui, aku ora gowo mantol. Gelem ora gelem aku kudu nguyup. Nanging, awaku wes klebes disikan. Bejone, neng panggon nguyup kui ono bakul ronde. Lumayan nggo anget-anget, aku mesen ronde sak porsi. Wes suwe banget aku ora mangan ronde. Biyen aku seneng banget ombenan iki. Pas jamanku cilik, ono bakul ronde gerobakan sing liwat ngarep omah. Aku iso tuku ronde kui paling ora seminggu sepisan.
Onok pembahasan sing lagi rame banget dibahas akhir-akhir iki, yaiku perbedaane madzi karo mani. Loro-lorone iku mau podo-podo cairan sing metu teko lubang kemaluan. Tapi dadakno onok perbedaan madzi karo mani. Madzi iku cairan putih bening terus lengket sing metu pas kondisi syahwat, gak muncrat, dan pas marine metu gak marakno lemes. Nek mani iku cairan sing metu pas syahwat seseorang wes tutuk puncake, mambune khas, disertai muncratan pas metu, dan marakno lemes sak marine metu. Madzi iki termasuk najis ringan, tapi nek pas metu, wong gak wajib gawe mandi besar dan gak mbatalno poso. Mani iki hukume gak najis, tapi nek pas metu wajib gawe mandi besar dan isok mbatalno poso.
Cerito asal-usule kota lamongan yo termasuk cerito masyarakat daerah kono kanggo ngenang tokoh-tokoh sing merjuangno kota iku biyen. Tapi sampek saiki akeh wong sing ora ngerti opo maneh generasi enom sing senengane dolanan Hp padahal wis ono anjuran teko dinas pendidikan nag bocah-bocah saiki ojo sampek ngelalekno sejarah utowo budaha sing ono nang daerah kono, soale iku termasuk identitas negoro sing kudu dijogo. Teko anjuran iku maeng jane kabeh generasi yo kudu ambek wajib ngerti masalah sejarah kota iku maeng. Tapi kenyataane sing bener-bener ero yo mok wong sing duwuran tok utowo wong sing biyen-biyen. Tapi generasi saiki ora sepiro ero.
Aku kerep mangan gedhang bar jogging utowo mlayu. Awale, aku ora patio seneng gedhang nanging aku diandani nek biasane atlet larikui bar latian biasane mangan gedhang. Mergo bar mlayu aku sering kekeselan lan ora ngerti solusine, aku jajal coro kui. Jebul, energiku bar mlayu luwih cepat balik pas mangan gedhang. Bar aku moco-moco meneh, salah siji khasiat woh kuning kui ngango nambah energi. Seko penelitian, 2 woh gedang isi nyepake energi kanggo mlaku 90 menit. Mangan gedhang bar mlayu kui ora mung enak ning ilat, nanging ugo neng weteng. Pisang kui lembut ora abot lan atos koyo sego, dadi lambung gampang nyerna woh sing identik karo panganan munyuk kui.
Kabeh enggon iku mesti duwe cerito sing dijipek teko daerah iku maeng, mboh iku teko uripe wong kono utowo teko gedadean sing tau kedaden nag daerah kono. Lah nag jareku cerito rakyat sing teko daerah Suroboyo sing jenenge Awitane Jenenge Kota Suroboyo iku termasuk cerito sing kudune kabeh generasi sing enom iku ngerti ambek cerito iku. Soale cerito iku ancene legendae koto pahlawan iku sing kudu dilestarikno utowo diabadekno ben generasi sak teruse iku iso ngerti. Masio cerito iku durung jelas benere, tapi sing jenege cerito sing teko wong jaman biyen biasane iku warisane leluhur utowo mbah-mbah sing ngerti kedadean iku.
Betang yaiku salah sawijining jeneng omah adat ing daerah Kalimantan Tengah. Omah adat kuwi dinggoni kaliyan masyarakat dayak utamane ing daerah pucuk kali sing dadi pemukiman utama ing masyarakat suku dayak. Omah adat betang nduweni bentuk sing mirip omah panggung lan digawe dowo. Wong suku Dayak kudu mempertahanake omah adat sing ana ing daerah Kalimantan Tengah nganti saiki. Cara gawe njaga kalestarian omah adat ing Kalimantan Tengah yaiku sing kaping pisan dheweke kudu bisa ngenalake marang masyarakat liyane yen Kalimantan Tengah nduweni omah adat sing apik banget. Kaping loro, wong suku Dayak kudu mangerteni cara njaga omah, saengga katon resik. Kaping telu, wong suku Dayak kudu mangerteni filosofine omah adat betang.
Jagad sosial media dina iki lagi rame banget karo panggon wisata viral sing ana ing Jogja yaiku Gamplong Studio. Panggon iki viral amarga tau digawe shooting pirang-pirang film kayata Habibie & Ainun 3 lan Bumi Manusia. Ing Gamplong iki akeh banget panggon sing bisa digawe foto-foto amarga bangunane pancen digawe kaya bangunan jaman lawas. Ana bangunan pecinan sing ornamene persis ornamen tionghoa, warna bangunane uga abang lan kuning. Sing paling rame digawe foto yaiku bangunan omah lawas tingkat 2 sing tau digawe shooting Bumi Manusia utawa kasebut Omah Annelies. Bangunan iki dicat warna coklat lan ana ijone, njero bangunane dimodel kaya omah jaman lawas lengkap karo barang-barang lawas kayata kursi, meja, lan kaca.
Jajan legi sing gampang dicokot lan kenyel kui klepon utowo onde-onde yeng neng daerah Sumatra. Carane gawene ngambang. Sing pertama, cepak disik bahan-bahane, ono tepung ketan, banyu godong suji, banyu kapar sirih, uyah, gulo jowo lan parutan klapa. Keloro, awak dhewe kudu nyepake godog godong suji lan ngukus klapa parut disik. Yen wes adem, awak dhewe iso nyampurke tepung, banyu suji, banyu air sirih neng adonan. Aduk tekan roto, mengko werno adonane dadi ijo mergo daun suji kui. Sing ketelu, lebok banyu mateng sitik-sitik karo diuluni tekan kalis. Yen wis kalis, dinengke 10 menit. Jikuk adonan mau sitik-sitik lan dipipihke. Banjur lebok potongan gula jowo neng tengah-tengah adonan kui trus ditutup. Baleni proses iki tekan, adonane entek. Godog adonan sing wis ono isian gulo mau. Ditiriske, banjur dibalur karo parutan klapane.
Mbah uti iku mesti ngongkon kabeh putune gawe ngelakoni lompat tali. Alesane iku ben putune podo duwur kabeh. Aku sisan dikongkon gawe ngelakoni iku. Bahkan mbah uti iku mbelani nang omahku ben dino gawe ngongkon aku lompat tali. Ben dino iku aku dikongkon lompat tali sampe ping 300. Awale sih aku muales pol. Batinku, kan yo mending dolen ambek konco timbang ngelakoni iki. Wes ngono, rasane iku puegel kabeh soale gak dikeki wektu gawe leren dilut ae ambe mbah uti. Telung wulang berlalu, mbah uti ngukur duwurku nganggo meteran. Hasile aku wes nambah duwur sampe limang senti. Aku jelas kaget, soale lompat tali temenan ngaruh gawe nambahno tinggi badan.
Salah siji film tentang robot sing paling terkenal iku Transformers. Transformers iki film action ambek fiksi ilmiah sing diangkat teko kisah Transformers pas tahun 1984. Film iki disutradarai karo Michael Bay. Pemain film iki antara lain Shia LaBeouf, Megan Fox, Tyrese Gibson, Josh Duhamel, Anthony Anderson, Rachael Taylor, John Turturro, ambek Jon Voight. Sinopsise Transformers iki koyok ngene. Bermula teko remaja sing jenenge Sam Witwicky tuku mobil pertamane, sing de’e gak eroh, dadakno iku jelmaan robot alien. Dan iku guduk siji-sijine alien sing onok nang bumi. Optimus Prime ambek konco-konco sak kelompok robot transformers iku nang bumi gawe nggolek AllSpark. Tapi musuh bebuyutane Megatron ambek pasukan Deceptions liyane yo nggolek AllSpark, dan mereka iki bakal ngelakoni opo ae gawe ngentokno iku mau.
Ana tradisi maca shalawat bareng rutinan yaiku maca diba' utawa diba'an. Acara diba'an iki isine ya maca shalawat nabi sing dirangkum ing sawijining buku yaiku buku diba'. Ora mung puji-pujian, ning ya uga ana crita babagan sejarah, keturunan, perjalanan dakwahe Nabi Muhammad, uga sapa wae keturunane Nabi. Sing ngelakoni diba'an iki umume warga nahdliyin, yaiku jamaah sing saka bagiane NU. Diba'an iki umum banget ning Jawa Timur amarga isih akeh budhaya pesantren nahdliyin. Ning kampung-kampung, maca diba' iki dadi sarana kanggo ngeraketake seduluran amarga mesti dilakoni rame-rame gantian saka omah siji ning omah liyane uga mesti meriah amarga diba'an iki bisa dadi wujud rasa sukur.
Crita rakyat saya suwi saya pudar. Ora kabeh bocah ngerti yen Indonesia duweni crita rakyat sing akeh maceme. Ora cukup mung ngenalna ning bocah-bocah, nanging uga perlu kanggo ngelestarikna crita rakyat iki. Cara supaya crita rakyat bisa lestari iku akeh. Kaping siji, mesti nyritakna crita rakyat ning bocah. Kawit cilik bocah-bocah kudu wis dikenalna karo crita rakyat. Kaping loro, ngewenehi bocah buku crita rakyat. Kaping telu, gotong royong kanggo gawa crita rakyat iki ing sosial media supaya luwih misuwur. Cara telu iku bisa digawe supaya crita rakyat ora gampang ilang lan bisa ana terus. AMarga eman banget nalika crita rakyat Indonesia iki ora bisa awet.
Ning sekolahe Nita, pramuka kuwi wajib, apa maneh pramuka ning sekolahe Nita iki sering banget ngadakake acara ning jaba kaya susur gua, munggah gunung, lan uga latian-latian liyane. Sasi ngarep, Nita lan kancane diundang menyang acara Saka Wana Bhakti cabang kabupaten kanggo melu acara kemah ning gunung. Sajane Nita ya bisa wae langsung budhal, nanging dekne tetep ora pengen rugi lan lara pas serampunge saka kemah. Nita lan kancane uga ngelakoni latian fisik saban bali sekolah ben otot lan pernapasan ora kaget pas ana ning panggonan sing tekanan udarane uga bedha karo panggonan biyasa. Nita uga ngelengkapi alat pendakian kanggo jaga-jaga.
Kue kering niku cemilan wajib sing ono pas riroyo. Neng pasar, swalayan, mal, tekan kabeh media sosial akeh sing dodolan kue kui. Salah siji kue sing paling disenengi kui Nastar, kue kering sing ono selai nanas neng jerone. Seko akehe kue nastar sing ono neng pasar, aku paling seneng nastar gawean budheku. Sing marai bedo kui, sing kepisan, seko selaine. Selai nanase digawe dhewe. Nanas sing dienggo dipilih sing kandungan banyune sitik supoyo selaine iso luwih awet. Sing keloro, teknik gawe adonane. Jarane budheku, adonan kui kering kui ora oleh keakehan dimek-mek utowo kedemok-demok. Mergo tangan kui ono sifat asam sing marai adonane pas diapanggo ora dadi renyah.
Nyambutgawe nang kantor iku ono macem-macem, opo maneh saiki wes jamane teknologi sing sangare ora ukur. Salah sijine penggawean sing nang kantor iku maeng yoiku sing jenenge Front Desk Officer, Front Office utowo Customer Service. Penggawean iki ancene ketok gampange megilan tapi asline iku yo rodok butohno kesabaran soale langsung ngadepi wong sing teko terus ate tuku produk sing didol karo kantor iku maeng. Lapooh kok butuh kesabaran? soale deke iku langsung ngadepi calon pelanggane sing ancene duwe watak sing bedo-bedo ono sing sabar, ono sing sopan, ono sing biayakan, ono sing ugal-ugalan, ambek macem-maceme iku maeng sing ancene butohno kesabaran sing bener-bener sabar.
Jaman-jamane kuliah wingi, aku kerep ngero mumet. Luwih tepate aku ngerasake atike ora ayem. Mungkin, pas kui lagi akeh mikir kuliah lan tugas-tugase sing numuk. Iso uga, mergo akeh tanggungan seko organisasi ditambah karo latian tari sak ben dino. Pas kui, aku sering uring-uringan, kepengen sesuatu nanging ora ngerti kepengin opo. Mungkin aku lagi ngeroso adoh seko agama, adoh seko Gusti Allah. Bar salat, aku iseng-iseng moco Alquran. Pas kui aku ameh setaun ora rutin moco kitab suci Islam kui meneh. Pas aku rampung ayat kesiji, sirahku keroso luwih enteng. Makin akeh ayat sing tak woco, makin enteng sirahku. Aku uga ngeroso ati dadi ayam tentrem.
Kebun Raya Bogor kui panggon sing kerep tak kunjungi sak ben aku neng mampir neng Bogor. Eyang kakung lan eyang putriu sing seko bapak seneng banget karo taneman dadi aku uga melu-melu seneng. Kebun Raya Bogor kui jembar banget. Yen dimuturi jobone ono sekitar 5 km. Kebun Raya Bogor digawe karo wong Inggris sing tau jajah Indonesia, Raffles. Raffles kui ugo sing nemuke bunga bangke jenis raflesia arnoldi, sing tekan saiki dadi salah siji daya tarik panggon wisata kui. Bagian sing paling favorit kui neng Kebun Raya Bogor kui omah koco. Mergo neng kono, aku iso nemu akeh jenis kembang anggrek.
Kangmas kula nyambut damel dados juru masak wonten restoran hotel. Nalika sekolah, kula wonten praktik nyambut damel wonten restoran kangmas kula. Kasunyatanipun, dados juru masak boten kedah masak kemawon, nanging kedah saged damel resep masakan ingkang eca. Tampilanipun daharan ugi kedah dipuntata dening juru masak. Daharan ingkang eca lan katon menarik bakal diregani langkung awis. Kualitas kaliyan stok bahan baku kangge damel masakan ugi kalebet tanggungjawabipun juru masak. Juru masak kedah mastekaken menawi  stok bahan masakan ingkang sae cekap kangge nglayani para tamu saben dinten. Urusan ngatur staf dapur ugi sami kedah ditata. Menawi wonten juru masak junior utawi helper, juru masak senior kedah saged saling bantu bab padamelan dapur hotel.
TV ambek Radio ancene alat sing iso ngerohno wong nang perkoro sing anyar polahe iso ono siaran, mboh iku berita utowo film. TV iku yo iso digawe hiburan kanggo wong-wong sing pengen delok film, utowo berita. Tapi saiki acara sing ono nang jero TV wes ora onok sing bener, masio iku berita saiki wes ora kenek dipercoyo. Mangkane ati-ati nag delok TV. Terus radio barang yo ngunu masio iku berita sing jenenge siaran wes arang benere, soale saiki siaran-siaran mboh iku tv utowo radio wes ora kenek dipercoyo. Opo maneh nag wayae pemilihan gubernur ambek presiden tambak ora karuan siarane. Mangkane kudu ati-ati nag delok TV utowo ngeringekno radio.